Студэнцкае этнаграфічнае таварыства

**Студэ́нцкае этнаграфі́чнае тавары́ства** (**СЭТ**) – рэспубліканская моладзевая грамадская арганізацыя, заснаваная ў жніўні 1998 года.

Арганізацыя акрэдытаваная пры ЮНЭСКА ў якасці эксперта па нематэрыяльнай культурнай спадчыне.

Рада таварыства дзейнічае ў Мінску, дзе знаходзіцца офіс СЭТ, у Гродна, Віцебску і Магілёве існуюць суполкі-філіялы.

## Мэты дзейнасці 
Асноўныя мэты дзейнасці:
* захаванне, развіццё і забеспячэнне пераемнасці беларускай аўтэнтычнай культурнай традыцыі;
* захаванне і аднаўленне натуральнага асяроддзя існавання традыцыйнай этнічнай культуры, беларускага прыроднага і культурнага ландшафта.

## Кірункі працы 
Кірункі працы СЭТ:
* правядзенне этнаграфічных экспедыцый;
* правядзенне традыцыйных свят і абрадаў, удзел у святах, якія адбываюцца у аўтэнтычных асяродках;
* правядзенне летнікаў, гурткоў, майстар-класаў па народных рамёствах;
* навучанне традыцыйным спевам і танцам;
* правядзенне мастацкіх выставаў і фестываляў;
* выданне фальклорных матэрыялаў у выглядзе друкаваных выданняў і кампакт-дыскаў;
* правядзенне творчых сустрэч, лекцый, семінараў, стварэнне вучэбна-метадычнай літаратуры;
* правядзенне акцый экалагічнага характару, ахова ландшафтных і архітэктурных помнікаў;
* папулярызацыя традыцыйнай культуры ў СМІ;
* удзел у міжнародных фестывалях, святах, летніх школах.

## Этнаграфічныя экспедыцыі 
За час існавання РМГА «Студэнцкае этнаграфічнае таварыства» правяло больш за 20 этнаграфічных экспедыцый у розныя раёны Беларусі, стварыла ўласны навуковы архіў і этнаграфічныя калекцыі. Фальклорна-этнаграфічны архіў СЭТ налічвае каля 2 тыс. гадзін аўдыё- і відэазапісаў, 50 тыс. фотаздымкаў.

### Докшыцы-2012 
Асноўнай тэрыторыяй экспедыцыі быў Докшыцкі раён, але таксама даследваліся памежныя часткі Вілейскага, Лагойскага і Мядзельскага раёнаў.
 
Асноўныя працы вяліся па зборы фальклорнага матэрыялу і звестак пра сакральную геаграфію. Разам з гэтым фіксаваліся самыя разнастайныя этнаграфічныя і краязнаўчыя звесткі. Сярод сабранай інфармацыі багата звестак з паўночна-заходніх вёсак Вілейшчыны - Даўгінаўскага краю.

### Горкі-2013 
5-23 жніўня 2013 г. была праведзеная этнаграфічная экспедыцыя ў Горацкі раён Магілёўскай вобласці. Падчас экспедыцыі ўдзельнікі (агулам каля 20 чалавек) сабралі багаты песенны матэрыял (каля 500 песень і іх варыянтаў), правялі даследванне мясцовага тэкстылю і іншых рамёстваў. Сабраны матэрыял прадстаўлены ў выглядзе аўдыё- і відэазапісаў, больш як 6000 фотаздымкаў, этнаграфічных экспанатаў.

Экспедыцыяй была ахоплена большая частка Горацкага раёна. Акрамя гэтага, удзельнікі правялі грунтоўнае даследванне памежных тэрыторыяў Краснінскага раёна Смаленскай вобласці (Расія). У Расіі праца праводзілася сумесна з аддзелам культуры Краснінскага раёна.

### Вілейка-2014 
З 30 чэрвеня па 20 ліпеня 2014 г. плануецца правядзенне этнаграфічнай экспедыцыі ў Вілейскім раёне (Мінская вобласць). Тэматыка экспедыцыі - універсальная этнаграфічная.

### Масты-2014 
З 04 па 24 жніўня 2014 г. плануецца правядзенне этнаграфічнай экспедыцыі ў Мастоўскі і Шчучынскі раёны (Гродзенская вобласць). Тэматыка экспедыцыі – універсальная этнаграфічная.

## Партнёры 
РМГА „Студэнцкае этнаграфічнае таварыства“ супрацоўнічае з рознымі навукова-даследчымі і навучальнымі ўстановамі краіны: Навукова-асветніцкім цэнтрам БДПУ імя М.Танка, Інстытутам мастацтвазнаўства, этнаграфіі і фальклору НАНБ, Беларускім інстытутам праблемаў культуры, Беларускім дзяржаўным музеем народнай архітэктуры і побыту, установамі культуры ў рэгіёнах Беларусі, а таксама з моладзевымі арганізацыямі і фальклорнымі калектывамі Літвы, Латвіі, Польшчы, Расіі, Украіны, Эстоніі, Швецыі.

## Ганаровыя сябры СЭТ 
* Зінаіда Мажэйка
* Рэгіна Гамзовіч

## Спасылкі 
* Афіцыйная старонка
* Старонка ў Жывым Журнале
* Старонка ва У Кантакце
* Старонка на Фэйсбуку

Катэгорыя:Беларускія грамадскія арганізацыі
Катэгорыя:Маладзёжныя арганізацыі
Катэгорыя:Этнаграфія Беларусі
Катэгорыя:Беларускі фальклор
Катэгорыя:Фалькларыстыка